TOP โชว์งบ 6 เดือนพลิกกำไร 5.5 พันลบ. รับยอดขายโต – สต็อกเกนหนุน
TOP โชว์งบ 6 เดือนพลิกกำไร 5.5 พันลบ. จากปีก่อนขาดทุน 1.1 หมื่นลบ. รับยอดขายโต – สต็อกเกนหนุน ส่วนงวดไตรมาส 2 กำไรลดลง 14% เหลือ 2.1 พันลบ. จากปีก่อนกำไร 2.4 พันลบ.
10 ส.ค. 2564

บริษัท ไทยออยล์ จำกัด (มหาชน) หรือ TOP รายงานผลการดำเนินงานงวดไตรมาส 2 และงวด 6 เดือนแรกของปี 2564 มีกำไรสุทธิ ดังนี้

สำหรับผลการดำเนินงานงวด 6 เดือนแรกของปี 2564 เทียบกับช่วงเดียวกันของปีก่อน กลุ่มไทยออยล์มีรายได้จากการขาย 151,570 ล้านบาท เพิ่มขึ้น 25,755 ล้านบาท สาเหตุหลักจากราคาขายผลิตภัณฑ์ที่ปรับเพิ่มขึ้น
ทั้งนี้จากส่วนต่างราคาน้ำมันหล่อลื่นพื้นฐานกับน้ำมันเตา และส่วนต่างราคาสารเบนซีนกับน้ำมันเบนซิน 95 ที่ปรับตัวสูงขึ้นอย่างมาก รวมถึงกำไรขั้นต้นของกลุ่มธุรกิจผลิตสาร LAB ที่ปรับตัวสูงขึ้น ส่งผลให้กำไรขั้นต้นจากการผลิตของกลุ่มไม่รวมผลกระทบจากสต๊อกน้ำมันเพิ่มขึ้น 2.2 เหรียญสหรัฐฯ ต่อบาร์เรล มาอยู่ที่ 4.7 เหรียญสหรัฐฯ ต่อบาร์เรล
นอกจากนี้ในช่วง 6 เดือนแรกปีนี้ ยังมีกำไรจากสต๊อกน้ำมัน 8,439 ล้านบาท เทียบกับผลขาดทุนจากสต๊อกน้ำมัน 12,176 ล้านบาทในงวดเดียวกันของปีก่อน
ประกอบกับมีการกลับรายการมูลค่าสินค้าคงเหลือน้ำมันดิบและน้ำมันสำเร็จรูป 38 ล้านบาท ในขณะที่มีรายการปรับลดมูลค่าสินค้าคงเหลือน้ำมันดิบและน้ำมันสำเร็จรูป 1,011 ล้านบาทในช่วงเวลาเดียวกันของปีก่อน เมื่อรวมผลขาดทุนจากเครื่องมือทางการเงินที่เกิดขึ้นจริงสุทธิ 175 ล้าน ส่งผลให้กลุ่มไทยออยล์มี EBITDA 15,275 ล้านบาท เทียบกับผลขาดทุน EBITDA 9,367 ล้านบาท
อย่างไรก็ตาม กลุ่มไทยออยล์มีผลขาดทุนจากการวัดมูลค่ายุติธรรมเครื่องมือทางการเงิน 827 ล้านบาท และมีผลขาดทุนจากอัตราแลกเปลี่ยนสุทธิ 3,889 ล้านบาท จากค่าเงินบาทที่อ่อนค่า โดยมีต้นทุนทางการเงิน 1,703 ล้านบาท ลดลง 431 ล้านบาทจากการ รวมต้นทุนการกู้ยืมเป็นส่วนหนึ่งของราคาทุนของสินทรัพย์ เมื่อหักค่าเสื่อมราคา และค่าใช้จ่ายภาษีเงินได้แล้ว ในงวด 6 เดือนแรกกลุ่มไทยออยล์มีกำไร สุทธิ 5,483 เทียบกับผลขาดทุนสุทธิ 11,274 ล้านบาทจากช่วงเวลาเดียวกันของปีก่อน